Lisbeth Bech-Nielsen (SF), 2023-03-29:
I går – lige knap 3 måneder inde i det her år –
Det vil sige, at vi resten af året kører på rent overtræk.
Det må være selve essensen af uansvarlighed.
Året er stadig frisk og nyt, der lå sne i min have, da jeg vågnede i går, men alligevel har vi allerede opbrugt vores kvote.
Det kaster lange skygger over dagens finanslovsdebat, hvor vi debatterer en finanslov, der behandler klimaet og miljøet i en parentes, og det endda, selv om FN's Klimapanel i sidste uge udgav en rapport, der advarer om irreversible konsekvenser, hvis ikke vi igangsætter øjeblikkelige radikale og vidtrækkende tiltag.
At en regering i 2023 i Danmark kan fremsætte et finanslovsforslag uden noget substantielt på klimaet, er dybt chokerende for mig og for SF.
Det grønne kapitel burde efterhånden være selvskrevet i det mastodontiske firebindingsværk, som udgør finansloven.
Derfor går det selvfølgelig heller ikke, at regeringen lægger op til at skære i Klimarådets bevilling lige efter en kritik af regeringen for ikke at vise vejen hen imod vores klimamål.
Selvfølgelig skal Klimarådet have en varig bevilling, så der er ro omkring deres vigtige arbejde.
Finanslovsforslaget bærer titlen »En ansvarlig vej frem«, men der er intet ansvarligt i at nedprioritere vores klima og vores natur, og det kan under ingen omstændigheder forsvares med baggrund i inflationsbekæmpelse, som er regeringens primære drivkraft i det her finanslovsforslag.
Man kunne have afsat et stort beløb til jordopkøb og skov, som ingen påvirkning har på inflationen, eller leve op til vores internationale forpligtelser og give klimabistand til verdens fattigste lande.
Det er klogt at holde igen i tider, hvor inflationen er høj, men der er mange måder at bekæmpe inflation på.
Det vigtige er, at vi ikke samlet set puster til aktiviteten.
En af de måder, man kunne have strammet tøjlerne og samtidig lukket et skattehul på, er med den såkaldte Blackstoneskat, altså lagerbeskatning.
Det er en blåsort finanspolitisk prioritering, som regeringen har valgt at gøre med vidt åbne øjne, og det er netop pointen: Politik handler om vilje, om valg, om prioriteter.
Man kunne have valgt at lave en finanslov, hvor man i den grad investerede i de mange klimatiltag, der ikke puster til inflationen, hvor man gennemførte lagerbeskatning og oven i det lukkede andre skattehuller såsom fremførte underskud, hvor man indførte progressive skatter på dem, der har tjent på inflationen, og som nu udbetaler millionbonusser.
I går var jeg til Mærsks generalforsamling, og der blev udbetalt 100 mia. kr. til deres aktionærer.
For hvad?
For historisk store fragtrater, der blev betalt af virksomhederne, der importerer varer til forbrugerne, der i sidste ende betalte regningen for fødevarepriser, der steg mod himlen.
Samtidig har de en CO 2 -udledning større end hele Danmarks, og bestyrelsesformanden mente endda, at staten, altså alle os andre, skulle betale Mærsk for at sænke deres udledninger.
Krisen kradser kun for nogle.
Sådan er det ofte, men det behøver ikke at være sådan.
Man kan have en progressiv tilgang, hvor man fører en stram finanspolitik, men hvor de, der har tjent på krisen, betaler til dem, der lider under krisen.
Med regeringens politik er det modsat.
Alle andre nøgletal end inflationstallet ser ud, som vi gerne vil have dem.
Den strukturelle beskæftigelse er langt bedre, end vi troede, så der er penge at bruge; de skal bare bruges rigtigt.
For naturen venter ikke på regeringen, klimaet venter ikke på regeringen, mistrivslen blandt specielt de unge venter ikke på regeringen.
Generelt må man jo spørge sig selv, hvad regeringen eller dette arbejdsfællesskab egentlig vil.
Fortællingen er jo klar nok: Der skal træffes store og svære beslutninger på de store områder.
Men hvad sker der egentlig?
Regeringen har tromlet hen over Folketing, fagbevægelse, folkekirke og befolkningen, når det kommer til store bededag, hvor ingen økonomer tror på regnestykket bag ved.
Hvad med trivslen, stressepidemien?
Her er den socialdemokratisk ledede regering bannerfører for et Arne-minus-forslag og en slagtning af seniorpensionen.